ru cs ky ru ky ky ky ky ky ky ky ky ky ky ky ky ky ky ky ky ky ky ky ky ky el ky ky el ky ky el ky ky el ky ky el ky ky el ky ky el ky ky uk ky ky ky ky ky ky ky ky ky ky ky ky ky ky ky ky ky ky ky ru ru ky ky ru
"Алиби", 16.12.08 - 4-бет: •
"Асаба" Улуттук кайра жаралуу партиясынын төрагасынын орун басары:
"Жерин саткан бийлик эч качан жакшылык көрбөйт"
Урматтуу Элдик курултайдын катышуучулары !
Бүгүнкү күнү кыргыз демократиясын кыргыз бийлиги кубалап босогого алып барып койду. Бир буту ичте, бир буту сыртта турат. Сыягы Акаевдин артынан кубалайт окшоп калды. Мунун өзү тарыхтын дөңгөлөгүнө, коомдун өнүгүүсүнө каршы жасалып жаткан иш. Мындай каршы аракеттер 89-90-жылдары демократиянын желаргысына каршы коммунисттик бийлик, кийин Акаевдин бийлик төбөлдөрү тарабынан жасалган. Бирок, анын жыйынтыгынын эмне менен бүткөнүн жакшы билебиз. Учурда Кыргызстанда эркин көз карашын жазган же болбосо оппозициялык багытта бир да массалык маалымат каражаттары калган жок. Каяша сүйлөгөндөрү жабылды, соттолду. Болгонун болгондой айткан кээ бир журналисттер өмүрүнө коркунуч келгенден улам чет мамлекеттерде баш калкалап жүрүшөт. Аны өзүңөр жакшы билесиңер. Саясат жагындагы абал кыскача айтсак ушундай. Мага чейин чыгып сүйлөгөн жолдоштор да бул жагын жакшы эле айтышты.
Биз, "Асаба" улуттук кайра жаралуу партиясын Улут байлыгы, Кыргыз жери, Кыргыз тили, Кыргыз руху анын бүгүнкү абалы тынчсыздандырат.Кыргыз жери, улут байлыгы бүгүнкү күнү эзели тарыхта болуп көрбөгөндөй талоонго учурап жаткан кез. Чет өлкөлүктөр кенди каалагандай казуу иштерин улантып келишет. Кен байлыктарды изилдешкен чет элдик фирмалар "биз изилдөөгө гана уруксат алганбыз, азырынча изилдеп гана жатабыз, алтын казып иштеткенге лицензиябыз жок" деген шылтоолорго жамынып алышып, жашыруун казып, ташып жатышат. Же жергиликтүү элдин ыйын, талаптарын уксачы. Андан мамлекетке түшчү кирешелер кимдир бирөөлөрдүн чөнтөгүнө кетип жатат. Жайлоо, жайыттардын абалы согуштан кийинки бомба түшкөн абалды элестетип, аң-чуңкурларга айланып отурат. Ушундай көрүнүш уланып отурса бир, эки жылдын ичинде аккан суулардын баары булганып бүтөт.
Жергебиздин башкы байлыктарынын бири сууларыбыз экенин эстесек, албетте бул жасалып жаткан иш-аракеттер кечиримсиз. Жакында суу боюнча Борбордук Азия мамлекеттеринин өкмөттөрүнүн ортосундагы кол коюлуп кабыл алынган келишим да коомчулукка ачык жарыяланган жок. Коңшуларыбыз таңуулагандай Кыргызстандын суусу Борбордук Азия мамлекеттеринин орток байлыгы эмес. Кыргыз тоолорунан аккан тамчы суу кыргыз элинин гана байлыгы. Суу, мөңгү бизге ата-бабаларыбыздан калган мурас. Биз "Асаба" Улуттук кайра жаралуу партиясы сууну дүйнөлүк тажрыйбанын негизинде гана башка мамлекеттерге пайдаланууга берүүнү расмий бийликтен талап кылабыз. Кыргыз суусун пайдаланган коңшу мамлекеттерге айтаарыбыз: бүгүн союздун мезгилиндей сууну каалагандай чачып, ашыкча пайдалануунун мезгили эмес. Дагын эле болсо өзбекстан, Казакстан мамлекеттери биздин сууну бекер, бир тыйын төлөбөстөн жаратылыштын берген бекер байлыгы катары пайдалангылары келишет. Анткени бүгүнкү, мурдагы бийлик жеке кызыкчылыктары үчүн алардын дал ошондой бекер пайдалануусуна жол ачып келүүдө. Болбосо ошол эле жаратылыш байлыгы катары эсептелген өзбекстандан чыккан жаратылыш газы орток байлык эмес. Жакында Европанын суу боюнча Эл аралык мекемеси өзбекстандын сууну союз мезгилиндей ысырап кылып пайдаланып жатканын белгилеп, Кыргызстандан сууну талап кылгандын ордуна сууну рыноктук шарттагы башка мамлекеттердей (Израил же болбосо чөлдөгү мамлекеттердей) сарамжалдуу пайдалануунун жолун табышын жарыялады. Кийинки кылымда дүйнөдө суунун тартыштыгы пайда болору маалым. Андыктан биздин сууга биз күйбөсөк, тээ Европадагы бөлөк-бөтөндөр күйүп жатат. Айтып жатышат. Биздин сууга бүгүнкү күнү коңшу мамлекеттер эле эмес дүйнөдөгү ири мамлекеттердин кызыкчылыгы пайда болуп турат.
өзүңүздөр билесиздер көпчүлүк алыскы айылдарыбыздын эли тоонун суусунан тамак-аш ичишет. Аталарыбыз буту, колу эмес, булганбаса экен деп бетин чайкабаган Ысык-Көлдүн тагдыры Кумтөр алтын кенин казуудан, Акшыйрак, Үзөнгү Кууш ашуусу тараптагы кенди изилдөөлөрдөн улам коркунучта турат. Жылдан-жылга ал жердеги мөңгүлөрдүн үстүн капкара чаң басып бара жатат. "Асаба" партиясынын мүчөлөрү Бедел, Акшыйрак ашууларына Үркүндүн токсон жылдык урматына сөөк жашырганы барганда буларды өз көзүбүз менен көрүп, кейип келдик. Айла кеткенде айтылчу сөз, биздин кылымдар бою былк этпей жаткан жер алдындагы кен байлыктарды бир учурда чет өлкөлүктөр казып, ташып кетишет. Ошолор пайдасын көрүшөт, акылы жок кыргыз чиновниктери сатып жиберишет.
Дагы бир мисал: Стратегиялык мааниге ээ, ири каражаттарга бүткөрүлчү Ош-Бишкек жолу, жаңыдан салына баштаган Бишкек-Торугарт, Ош-Эркештам жана шаар ичиндеги жолдордун курулушун өңчөй чет өлкөлүк фирмалар салып жатышат. Булар да биз экономикасы жарды деген кыргыз мамлекетине келишип байып жатышат. Улуттук кен байлыктарыбызды казган, жолдорду салышкан аларга биздин жарандар кул болуп иштеп жатышат. Минтип өз элин кул кылган, өз жерин, кен байлыктарын, жерин саткан бийлик эч качан жакшылык көрбөйт. Манас, Бакай атабыздын, Каныкей, Курманжан энелерибиздин каргышына калат. Кыргыз эли да мындай бийликти кечирбейт. Муну 2005-жылдын 24-мартындагы окуядан улам жакшы билебиз.
Мындан жүз жылча мурда Алымбек датка, андан берки мына бул Чүйдөгү Байтик жана башка баатырлардан өмүрүнүн акырында эмнеге өкүнөсүз деп сурашса, баланча жерди элиме алып берсем болот эле, баланча ишти бүтүрсөм болот эле деп, жасалбай калган элдик ишти арман кылып айтып кетчү турбайбы? Азыркы биздин чиновниктерден антип сурасак эмне деп айтаар экен?
Баланча ишкананы менчиктештире албай калдым дээр бекен? Аны бир кудай билет.
Акаевден, анын айлана тегерегиндегилер жеп-ичкенденден калган улуттук кирешелүү делген байлыктарды талап-тоноого кезек келди. Алардын бир тобу (ошол эле Таш-Көмүрдөгү кремний заводу жана башкалар) менчиктештирилип да бүттү. Улуттук кен байлыктардын алдыңкы сабында турган электр энергия тармагы чет элдиктерге сатылуу алдында турат.Бөркүбүздөй көрө берели бул тармакты жергиликтүү бир да ишкана сатып ала албайт. Себеби, жогоруда өкмөт аларды сатып алуу шартын белгилегендей андай ири суммадагы каражат жергиликтүү ишканаларда жок. Бул деле мурдагы Акаевдин бийлигинин сценарийи менен жасалып жаткан иш. Бүгүнкү күнү электр энергиясынын акысын карапайым эл төлөп жатат. Төлөбөгөндөр баягы эле коррупционерлерге караштуу майда, ири коммерциялык максаттагы ишканалар.
Биздин чиновниктер улуттун кызыкчылыгын коргойбу, талабын талашабы айтпай эле коёлу мен кыргызмын деп айткандан коркот. Кыргыз атка минерлерине салыштырмалуу өзбек президенти мен "өзбекмин" деп, союз таркагандан баштап эле эл менен болгон жыйындарда айтып эле келе жатат.Себеби Каримов, Назарбаевдер тоталитардык башкарууну кармап келе жатышкан менен улут баатырлары. Ташкент менен Астананын өкмөт үйүндө жыйындар мамлекеттик тилде өтөт. Иш кагаздары бүтүндөй мамлекеттик тилде өткөнү качан. Жогорку окуу жайларында окуу куралдары өз тилинде.
Бүтүндөй бир элди курал менен жеңип, тилин жоготуп жибериши мүмкүн. Бирок, улут урухун жеңиш оор нерсе. Кыргыз эли руху бийик эл !
Айткандары асман, аткарган иштерин көр
Мындан туура бир жыл артка кылчайсак 2007-жылдын 16-декабрында республиканын Жогорку Кеңешине шайлоолор болуп өткөн.
"Ак жол"деп атын коюп өздөрүнө-өздөрү ак жол каалап алып "Ак жолчулардын"партиясы шайлоо алдында программа түзүшкөн.
Президент К.Бакиевдин демилгеси менен ишке ашырылган Конституциялык реформалар жана Шайлоо Кодексине киргизилген революциялык өзгөртүүлөр коом турмушундагы парламент таасирин арттырып, саясий партиялардын маанисин жогорулатат деп ойлошуптур.
"Ак жол"элдик(азыр элдик эмес ажолук десек болот)партиясынын шайлоо алдында айткандарынан.
- "Ак жол": Биздин партия-бул чечкиндүү аракеттердин жана мамлекетибиздин жаркын келечеги үчүн моюнуна зор жоопкерчиликти алгандардын партиясы.
- Кечиресиздер, сиздердин партия өз келечеги үчүн карапайым элдин моюнуна зор жүк болгондордун партиясы эмеспи?
- "Ак жол"партиясы өз элине, Кыргызстанга кызмат кылуу үчүн ак жолго аттанган жаратмандардын, журт биримдигин каалаган, өлкөбүздүн гүлдөп-өсүшүнө жетишүүгө умтулган мекенчилдердин партиясы.
- Ка-ап атаңгөрү Кыргызстанга кызмат кылуу үчүн эмес, бир үй-бүлөнүн гүлдөп өсүшүнө кызмат кылуу үчүн кара жолго кадам таштаган кошоматчылардын партиясы болуп калганычы?
- "Ак жол": Биздин партиянын программасы- бул кур кыйкырык, жел ураандар эмес, бул ар бир кыргызстандыкка түшүнүктүү, ачык- айкын аракеттер жана сунуштар.
- Туура айтасыздар сиздердин партия уруксатсыз сүйлөгөнгө акысы жок болуп жатса, анан кайдан кыйкырык ураан салмак эле.
- "Ак жол": биздин программа-бул кыргызстандык ар бир жарандын жүрөгүндө ишеним жана үмүт отун жагып, элди белсенген эмгекке баштаган программа.
Көрүп жатабыз силердин программа кыргызстандык ар бир жарандын үйүндөгү чырагынын жарыгын жагып, элди белсенип тезек тердирүүгө баштаган программа экенин.
- "Ак жол": биздин программа- бул өлкөдөгү реалдуу жагдай жөнүндөгү кашкайган чындык, ийгиликке, бакубат турмушка жетишүү үчүн ар бирибиз бүгүн жасай турган кадамдар.
Ой бул сиздердин программа эмес эле, Пушкиндин алтын балыгы болуп кеткен го. А бирок азыр кыргыздар тешик тепшини эле карап отурушпайбы.
- "Ак жол": биздин сүйүктүү өлкөбүз Кыргызстанды өнүктүрүш үчүн аракеттенебиз.
- Тобо, биздин Кыргызстанды кайсы партия сүйүп өнүктүрөт десе, сиздердин партия беле?
- "Ак жол": Ата-журт үчүн күйгөн ак тилек атуулдардын башын кошкон партия.
- "Ак жол" случайно Ата-Журтун күйгүзүп, жерин сатуучулардын башын кошкон партия болуп жүрбөсүн.
- "Ак жол": Биздин партия- ар бир кыргызстандыктын партиясы.
- Да-а, ар бир кыргызстандыктар биздин партиянын кылган ишине баш иет деңизчи…
- "Биз бийликтин жана начальниктердин партиясы эмеспиз".
- Абдан туура айтасыз Курманбек Салиевич. "Ак жол" начальниктердин эмес, бул жеке сиздин партияңыз да.
- "Биз иштермандардын партиясыбыз".
- Кечиресиз, тээтиги орок, балта, араа, чалгы, кетмен, күрөк сиздердики эмеспи?
- "Биз-ишкер адамдардын партиясыбыз".
- Сиздердикиндей бизнесибиз болсо,биз дагы ишкер атыкмакпыз.
- "Ак жол": Кыргызстан-өсүп-өнүгүүгө зор мүмкүнчүлүктөрү бар жана эмгекти сүйгөн эркин адамдардын өлкөсү.
- Ооба, Кыргызстан-өсүп-өнүгүүгө зор мүмкүнчүлүктөрү бар болчу, бирок өлкөбүз өспөй эле өчүп баратканын азыр айта алышаар бекен? Ооба, элибиз эмгекти сүйөт, бирок бөтөн жерде, бөлөк элде кул болуу көңүлүнө көк таштай тийип, жек көрөөрүн билишеби?
- Энелер, балдар жана карылар муктаждыксыз, бактылуу турмушта жана сый-урмат көрүп, жашашы керек!
Эл дал ушундай жашоого укуктуу. А бийликчилер элге ушундай шарт түзүп берүүгө милдеттүү! Андай болсо эмне үчүн биздин өлкөдө энелердин, балдардын, карылардын басымдуу бөлүгүнүн абалы, жашоо- шарттары абдан оор болуп жатат?
- "Ак жол": Кыргызстан- кооз жаратылышы бар, чыйрак жана саламаттыгы чың адамдар жердеген өлкө.
- Кооз жаратылышыбызда кыргыздар эмес эле, чыйрак чыккан коноктор саламаттыгын чыңдап жүрүшөт.
- "Ак жол": Мамлекет коомго кызмат кылат. Эл жана коом мамлекетти көзөмөлдөйт.
- Азыр мамлекет коомго кызмат кылымыш этип коет. Себеби эл бар үчүн, коом бар үчүн мамлекет, мамлекет болуп турат да. Бирок элге мамлекетти көзөмөлдөө үчүн бийлик жол бербейт.
- "Ак жол": Сөз эркиндигин кысымга алууга, журналисттердин мыйзамдуу укуктарын тебелөөгө бөгөт коюу.
- Биротоло "жөн гана миллион сомдон салык салып коюу" деп кошуп коюшса болмок экен. Журналистердин укугун коргобой эле, тескерисинче чыркыраган чындыкты айткан айыптары үчүн "Алиби"менен "Де-фактонун" укугун кордогон дал ушул бийлик.
- "Ак жол": Ар бир жаран мыйзам алдында тең укуктуу.
- Туура, мыйзам алдында ар бир жаран тең укуктуу, бирок биздин соттордун алдында тең укуктуу болбой жатпайбы.
- "Ак жол": Коррупция биздин №1 душманыбыз!
- Коррупцияны жараткан коррупционерлер №1 душманыбыз.
Мына ушундай убадалардын кырктан ашык тизмеси жүрөт. Бир гана "асмандагы айды алып беребиз"деп гана жазышкан эмес, болбосо калганын баарын убада кылып убара болушкан да. Аталышы эле "Ак жол" болбосо, аткарган иштеринен актык байкалбайт. Эл ичинде "Кара жол"деп айтылып жүргөнүнүн жөнү ушул да.
Айсулуу ЭСЕН кызы, "Ачык саясат"